“เอสแอนด์พี” หั่นเครดิต FRB ระดับขยะ เหตุเสี่ยงผิดนัดชำระหนี้
เอสแอนด์พี โกลบอล ประกาศลดอันดับความน่าเชื่อถือของธนาคารเฟิร์สท์ รีพับลิก แบงก์ (FRB) สู่ระดับ CC ซึ่งเป็นระดับขยะ (Junk) จากระดับ B+ สะท้อนให้เห็นว่า FRB มีความเสี่ยงสูงมากที่จะเผชิญกับการผิดนัดชำระหนี้
เอสแอนด์พี โกลบอล ประกาศลดอันดับความน่าเชื่อถือของธนาคารเฟิร์สท์ รีพับลิก แบงก์ (FRB) สู่ระดับ CC ซึ่งเป็นระดับขยะ (Junk) จากระดับ B+ สะท้อนให้เห็นว่า FRB มีความเสี่ยงสูงมากที่จะเผชิญกับการผิดนัดชำระหนี้
3 พ.ค. 2566

ผู้สื่อข่าวรายงานว่า เอสแอนด์พี โกลบอล (S&amp;P Global) ประกาศลดอันดับความน่าเชื่อถือของธนาคารเฟิร์สท์ รีพับลิก แบงก์ (FRB) สู่ระดับ CC ซึ่งเป็นระดับขยะ (Junk) จากระดับ B+ หลังจากหน่วยงานกำกับดูแลของสหรัฐได้เข้ายึดกิจการของ FRB เมื่อวันจันทร์ที่ผ่านมา และขายทอดกิจการให้กับธนาคารเจพีมอร์แกน เชส
ทั้งนี้ เอสแอน์พีระบุว่า การปรับลดอันดับความน่าเชื่อถือของ FRB ลงสู่ระดับขยะ สะท้อนให้เห็นว่า FRB มีความเสี่ยงสูงมากที่จะเผชิญกับการผิดนัดชำระหนี้
โดยเมื่อวันจันทร์ที่ผ่านมา (1 พ.ค.66) บรรษัทรับประกันเงินฝากของรัฐบาลกลางสหรัฐ (FDIC) ได้เข้าควบคุมกิจการของ FRB จากนั้นได้เปิดการประมูลขายกิจการ FRB ซึ่งธนาคารเจพีมอร์แกนชนะการประมูล และครอบครองสินทรัพย์เกือบทั้งหมดของ FRB รวมทั้งเงินฝาก ซึ่งข่าวดังกล่าวส่งผลให้นักลงทุนในตลาดการเงินทั่วโลกวิตกกังวลเกี่ยวกับเสถียรภาพในภาคธนาคารของสหรัฐ
นางคริสตาลินา กอร์เกียวา กรรมการจัดการกองทุนการเงินระหว่างประเทศ (IMF) เตือนว่า ภาคธนาคารของสหรัฐมีแนวโน้มที่จะเผชิญกับความเปราะบางมากขึ้น แม้เจพีมอร์แกนซึ่งเป็นธนาคารขนาดใหญ่ที่สุดของสหรัฐ เข้าซื้อกิจการ FRB
สำหรับการเปลี่ยนผ่านอย่างรวดเร็วจากภาวะอัตราดอกเบี้ยต่ำไปเป็นอัตราดอกเบี้ยที่สูงขึ้นนั้น ถือเป็นสาเหตุสำคัญที่ทำให้ภาคธนาคารอ่อนแอลง และคาดว่าผลกระทบนั้นยังไม่หมดสิ้น การที่เจพีมอร์แกนเข้าซื้อกิจการ FRB ไม่ได้หมายความว่าเราจะมีบัตรผ่านเสมอไป และไม่ได้หมายความว่าเราจะไม่เผชิญกับภาวะเปราะบางเพิ่มขึ้นอีกในอนาคต” นางกอร์เกียร์วากล่าวในที่ประชุม ไม่นานหลังจากเจพีมอร์แกนเข้าซื้อกิจการ FRB